**JELGAVAS PILSĒTAS PAŠVALDĪBAS 2021.GADA 25.FEBRUĀRA**

**SAISTOŠO NOTEIKUMU NR****.21-5**

**„GROZĪJUMI JELGAVAS PILSĒTAS PAŠVALDĪBAS 2018.GADA 22.MARTA SAISTOŠAJOS NOTEIKUMOS NR.18-8 „PAR SOCIĀLAJIEM PAKALPOJUMIEM JELGAVAS PILSĒTAS PAŠVALDĪBĀ””**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saistošie noteikumi (turpmāk – noteikumi) tiek izdoti, lai  Deinstitucionalizācijas programmas ietvaros, ievērojot Eiropas Savienības fondu finanšu papildināmības principu, nodrošinātu sabiedrībā balstītos sociālos pakalpojumus (turpmāk – SBSP), tajā skaitā sociālās rehabilitācijas pakalpojumus bērniem ar funkcionāliem traucējumiem un pilngadīgām personām ar I vai II invaliditātes grupu ar garīga rakstura traucējumiem, kā arī ieviest jaunu sociālo pakalpojuma veidu - silto smilšu nodarbību pakalpojumu, precizēt lietišķās uzvedības analīzes (ABA) terapijas pakalpojuma un ģimenes asistenta pakalpojuma saņemšanas kārtību un paplašināt higiēnas pakalpojuma saņēmēju loku.  Saskaņā ar Ministru kabineta 16.06.2015. noteikumu Nr.313 “Darbības programmas "Izaugsme un nodarbinātība" 9.2.2.specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1.pasākuma "Deinstitucionalizācija" īstenošanas noteikumi” (turpmāk – MK Nr.313) 41., 42., [49.2](https://likumi.lv/ta/id/274957#p49.2) un [49.3 punkt](https://likumi.lv/ta/id/274957#p49.3)u, lai nodrošinātu Eiropas Savienības fondu finanšu papildināmības principu, pašvaldība atbrīvotos budžeta līdzekļus līdzvērtīgā apmērā novirza SBSP nodrošināšanai citām savā administratīvajā teritorijā deklarētām MK Nr.313 minētajām personām. Personas, kuras Deinstitucionalizācijas programmas ietvaros saņēma pašvaldības apmaksātus SBSP, tos projekta ietvaros varēja turpināt saņemt, bet uz programmu tika attiecināta tikai tā daļa, kas tika papildināta.  Finanšu papildināmība Deinstitucionalizācijas programmas ietvaros tiek piemērota jau no 01.07.2017. un uz 31.10.2020. Jelgavas pilsētas pašvaldībā izveidojies naudas līdzekļu uzkrājums 21 276 *euro* apmērā.  Lai Deinstitucionālizācijas programmas mērķa grupas varētu saņemt SBSP, tiek precizēta sociālo pakalpojumu saņemšanas kārtība. Paredzēts, ka saskaņā ar Jelgavas pilsētas pašvaldības iestādes “Jelgavas sociālo lietu pārvalde” (turpmāk – JSLP) sociālā darbinieka atzinumu par sociālā pakalpojuma nepieciešamību, nodrošinās:  - bērniem ar funkcionāliem traucējumiem SBSP, tajā skaitā sociālās rehabilitācijas pakalpojumus, ne vairāk kā 100 (viens simts) sniegšanas reizes līdz 31.08.2023., piemērojot individuālo pieeju katra sociālās rehabilitācijas pakalpojuma sniegšanas reižu skaita noteikšanai;  - pilngadīgām personām ar I vai II invaliditātes grupu ar garīga rakstura traucējumiem SBSP, tajā skaitā sociālās rehabilitācijas pakalpojumus, ne vairāk kā 50 (piecdesmit) sniegšanas reizes gadā vai ne vairāk kā 30 (trīsdesmit) sniegšanas reizes gadā, ja persona saņem grupu dzīvokļa un dienas aprūpes centra pakalpojumu, līdz 31.08.2023., piemērojot individuālo pieeju katra sociālās rehabilitācijas pakalpojuma sniegšanas reižu skaita noteikšanai.  Lietišķās uzvedības analīzes (ABA) terapijas pakalpojumu, ievērojot nosacījumus, turpmāk būs tiesīgi saņemt bērni ar funkcionāliem traucējumiem no 2 gadiem līdz 18 gadu vecuma sasniegšanai.  Tiek ieviests jauns silto smilšu nodarbību pakalpojums bērnam ar funkcionāliem traucējumiem vecumā no 3 gadiem līdz 18 gadu vecuma sasniegšanai ar mērķi nodrošināt tā ķermeņa un sīkās muskulatūras stimulāciju, organisma pašregulācijas attīstīšanu, uzvedības traucējumu, tajā skaitā nedrošības un baiļu sajūtas mazināšanu, kognitīvo (izziņas) procesu un koncentrēšanās spēju sekmēšanu, jaunu prasmju veidošanu un esošo prasmju nostiprināšanu.  Lai veiksmīgi integrētu sabiedrībā pilngadīgas personas ar I vai II invaliditātes grupu ar garīga rakstura traucējumiem, kuriem ir izstrādāts individuālais atbalsta plāns Deinstitucionalizācijas programmas ietvaros, tiek paredzēts nodrošināt ģimenes asistenta pakalpojumu no 4 līdz 30 stundām nedēļā. Stundu skaitu nosaka, izvērtējot minētās personas aktivitātes sabiedrībā.  Tāpat, lai nodrošinātu higiēnas pakalpojuma pieejamību personām, kuri nonākuši krīzes situācijā un šo faktu konstatējusi JSLP, izsniedzot izziņu par krīzes situāciju, tiek precizēta higiēnas pakalpojuma saņemšanas kārtība. |
| 2.Projekta nepieciešamības pamatojums | Noteikumi nepieciešami, lai precizētu sociālo pakalpojumu saņemšanas kārtību un nodrošinātu iespēju saņemt SBSP bērniem ar funkcionāliem traucējumiem un pilngadīgām personām ar I vai II invaliditātes grupu ar garīga rakstura traucējumiem no dažādiem finanšu avotiem - gan no Jelgavas pilsētas pašvaldības budžeta līdzekļiem, gan no Deinstitucionalizācijas programmas līdzekļiem, ievērojot Eiropas Savienības fondu finanšu papildināmības principu.  Tiek paplašinātas mērķa grupas, kuras tiesīgas saņemt (ABA) terapijas, ģimenes asistenta un higiēnas pakalpojumu. Tiek ieviests jauns sociālā pakalpojuma veids - silto smilšu nodarbību pakalpojums bērniem ar funkcionāliem traucējumiem. |
| 3.Informācija par plānoto projekta ietekmi uz pašvaldības budžetu | Noteikumu realizēšanai Jelgavas pilsētas pašvaldībā pieejams naudas līdzekļu uzkrājums 21 276,00 *euro* apmērā, kas izveidojies Deinstitucionalizācijas programmas rezultātā, kā arī tiek paredzēti naudas līdzekļi JSLP budžetā 2021.gadam.  No Deinstitucionalizācijas programmas naudas līdzekļiem 2021.gadā plānots nodrošināt: ABA terapijas pakalpojumu par kopējo summu 3000,00 *euro* (6 personas x vidēji 20 nodarbības x 25,00 *euro* vienas nodarbības samaksa), silto smilšu nodarbību pakalpojumu par kopējo summu 1800,00 *euro* (6 personas x vidēji 12 nodarbības x 25,00 *euro* vienas nodarbības samaksa) un 16500,00 *euro* (33 personas x vidēji 20 nodarbības (citi sociālās rehabilitācijas pakalpojumi saskaņā ar pašvaldības saistošajiem noteikumiem) x 25,00 *euro* vienas nodarbības samaksa).  Ģimenes asistenta pakalpojuma nodrošināšanai JSLP budžetā 2021.gadam tiek paredzēti naudas līdzekļi par kopējo summu 10762,50 *euro*  (2 personām ar GRT x 35 nedēļas 2021.gadā x vidēji 15 stundas nedēļā x 10,25 *euro* par vienu stundu). |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav. |
| 5.Informācija par plānoto projekta ietekmi uz administratīvajām procedūrām | Nav. Noteikumu izpildi nodrošinās JSLP. |
| 6.Informācija par konsultācijām ar privātpersonām | Nav notikušas. |

Jelgavas pilsētas domes priekšsēdētājs A. Rāviņš